Թուրքիայի կողմից ռուսական նախապայմանները կատարելուց հրաժարվելու պայմաններում Ռուսաստանը սկսեց տնտեսական, ռազմական և այլ պատժամիջոցներ սահմանել Թուրքիայի նկատմամբ։ Ինքնաթիռային միջադեպից արդեն 2 օր անց Ռուսաստանի վարչապետ Դմիտրի Մեդվեդևը կառավարությանը հանձնարարեց մշակել համալիր միջոցներ՝ ի պատասխան Թուրքիայի կողմից Սիրիայում Ռուսաստանի ռմբակոծիչը խոցելու։ Մեդվեդևն ընդգծեց, որ սահմանափակիչ միջոցները պետք է լինեն անժամկետ, և դրանց վերացումը կախված է լինելու Թուրքիայի հետ հարաբերությունների զարգացումից ու միջազգային իրավիճակից[1]։ Արդեն նոյեմբերի 28-ին Ռուսաստանի նախագահ Վլադիմիր Պուտինը ստորագրեց Թուրքիայի դեմ տնտեսական հատուկ միջոցներ սահմանելու մասին հրամանը[2]։